**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.08.2017, ora 08.00 – 16.08.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.08.2017, ora 7.00**

**RÂURI**

**Debitele au fost în scădere** pe râurile din Crişana, Banat, pe cursurile inferioare ale Mureşului şi Jiului şi pe cursurile superioare ale Oltului, Putnei, Râmnicului Sărat şi Buzăului.

Pe celelalte râuri debitele au fost, în general, staționare, exceptând cursul mijlociu al Oltului şi cursul mijlociu şi inferior al Buzăului, unde au fost în creştere uşoară Din cauza propagării.

Debitele se situează, în general, la valori cuprinse între 30-80% din mediile multianuale lunare, mai mari (peste normalele lunare) pe Bârzava şi Caraş și mai mici (sub 30% din normalele lunare) pe unele râuri din bazinele hidrografice: Someș (Ilișua, Lonea, Fizeș, Lăpuș și Cavnic), Mureș (Comlod, Vișa, Domald, Secaș, Râul Mare), pe Jijia şi pe cursurile superioare ale Siretului şi Prutului.

**Nivelurile** pe râuri la staţiile hidrometrice **se situează sub COTELE DE ATENŢIE.**

**Debitele vor fi în general staţionare**, exceptând râurile: Putna, Râmnicu Sărat şi Buzău, cursurile inferioare ale râurilor: Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna, Jiu şi cursul superior al Oltului, unde vor fi în scădere.

Sunt posibile creşteri de niveluri şi debite pe unele râuri mici din zonele de deal şi munte, cauzate de precipitațiile sub formă de aversă prognozate.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 15.08–16.08.2017 **a fost staţionar, având valoarea de 3500 m3/s**, situându-se sub media multianuală a lunii **august (4300 m3/s).** În aval de Porţile de Fier debitele au fost în scădere la Gruia şi pe sectorul Călărași-Tulcea, în creştere pe sectorul Calafat-Giurgiu și staționare la Oltenița.

**Debitul la intrarea în ţară** (secţiunea Baziaş) **va fi staţionar (3500 m3/s).**

În aval de Porţile de Fier, debitele vor fi în scădere pe sectorul Gruia-Calafat și la Tulcea, în creştere pe sectorul Bechet-Cernavodă şi relativ staţionare pe sectorul Hârşova-Isaccea.

**2.** **Situaţia meteorologică în intervalul 15.08.2017, ora 8.00 – 16.08.2017, ora 6.00**

**În ţară,** vremea s-a încălzit față de ziua anterioară, devenind călduroasă după-amiaza în cea mai mare parte a Banatului și a Olteniei, local în Muntenia și izolat în Crișana și Transilvania. Cerul a fost variabil, cu înnorări temporar accentuate în a doua parte a zilei și în prima parte a nopții la munte, precum și în sud-estul și estul țării. S-au semnalat averse și descărcări electrice în Dobrogea și izolat în Muntenia, Moldova și în zona montană. Până la încheierea prezentului raport, cantitățile de apă au depășit izolat 25...30 l/mp în județul Tulcea. Vântul a suflat slab și moderat, cu intensificări mai ales pe parcursul zilei în Moldova, Dobrogea, Bărăgan și pe arii restrânse la munte, ce au atins și depășit la rafală 50...55 km/h, iar în Delta Dunării, izolat, 80 km/h. Temperaturile maxime s-au încadrat între 24 de grade la Rădăuți și Întorsura Buzăului și 35 de grade la Târgu Jiu, Craiova și Calafat. La ora 06.00, valorile termice erau cuprinse între 11 grade Toplița, Joseni și Miercurea Ciuc și 25 de grade la Sulina.

***OBSERVAȚII:*** *începând de ieri de la ora 06.00 au fost în vigoare 18 de mesaje privind fenomene meteorologice periculoase imediate din care:*

*- 1 avertizare cod portocaliu, emisă de SRPV Constanța;*

*- 17 atenționări cod galben, emise după cum urmează: 8 de SRPV Constanța, 3 de SRPV Timișoara, 3 de CNPM pentru Muntenia, 2 de SRPV Bacău și 1 de SRPV Sibiu.*

**La Bucureşti** vremea s-a încălzit față de ziua anterioară, devenind călduroasă după-amiază. Cerul a fost variabil, iar vântul a suflat slab și moderat. Temperatura maximă a fost de 32 de grade la Afumați și Băneasa și de 34 de grade la Filaret. La ora 06.00 se înregistrau 20 de grade la Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 16.08.2017, ora 8.00 – 17.08.2017, ora 8.00**

**În ţară** vremea va fi călduroasă în cea mai mare parte a teritoriului. Temperaturile maxime se vor încadra, în general, între 27 și 34 de grade, iar cele minime între 12 și 22 de grade. Cerul va fi variabil, cu înnorări temporar accentuate după-amiaza și în prima parte a nopții, când în zonele montane și submontane și pe arii restrânse și în celelalte regiuni, vor fi averse și descărcări electrice. Cu totul izolat cantitățile de apă vor putea depăși 20...25 l/mp și vor fi condiții de grindină. Vântul va sufla slab și moderat, cu unele intensificări în sudul Moldovei, Bărăgan, Dobrogea, Carpații de Curbură, iar de scurtă durată și asociat ploilor.

**La Bucureşti** vremea va fi călduroasă. Cerul va fi variabil, cu înnorări temporare în a doua parte a zilei, când vor fi condiții pentru averse și descărcări electrice. Vântul va sufla slab și moderat. Temperatura maximă va fi de 33...34 de grade, iar cea minimă va fi de 17...19 grade.

***II. CALITATEA APELOR***

**Pe fluviul Dunărea**

**S.G.A. Tulcea** informează că în cursul zilei de 15.08.2017, la ora 07.00, a fost semnalată o poluare cu produs petrolier pe Dunărea Maritimă, pe braţul Sfântu Gheorghe, între km 106-107, sub formă de irizaţii pe aproximativ 100 lungime și 1-1.5 m lăţime. Nu au fost observate mortalităţi la fauna acvatică. S-a considerat că nu sunt necesare intervenţii operative de depoluare în zonă, pelicula dispersându-se în timp.

Pe râurile interioare și pe Marea Neagră nu au fost semnalate evenimente deosebite.

***II. CALITATEA MEDIULUI***

**1. În domeniul aerului**

**G.N.M.-C.J. Bacău** revine cu informaţii despre evoluţia incendiului izbucnit în data de 12.08.2017, la ora 15.30, la Depozitul conform de deşeuri al municipiului Bacău din str. Chimiei. În cursul zilei de 14.08.2017 condițiile meteorologice au favorizat arderea în continuare a deșeurilor din Celula 1, iar vântul, care a bătut dinspre nord cu viteza de 6 m/s, a avut ca efect propagarea norului de fum spre sud, spre valea Siretului. Deși precipitațiile din cursul nopții de 14-15.08.2017 au diminuat arderea, în dimineața de 15.08.2017 s-a constatat existența de focare active pe suprafața Celulei 1. Momentan, deșeurile menajere se depozitează în Celula 2 a aceluiași depozit. Se va reveni cu informații.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE